
Pulszky Ferenc és a magyar könyvtárügy

Két évvel ezelőtti tudományos diákköri dolgozatomban – Pulszky Ferenc gyűjteményei – igyekeztem azt bemutatni, hogyan alakította ki Pulszky Ferenc műgyűjteményét és mi történt azzal 1868 előtt és után. Ismertettem, hogy egy rögös, és minden tekintetben sokrétű életút volt Pulszkyé, amelyben a politikai pályafutás mellett időt és pénzt nem kímélve alakította ki nagybátyjával, Fejérváry Gáborral a kezdetben még közös, majd annak halála után különálló gyűjteményét, amelytől aztán megválni kényszerült.
Azonban már az akkori kutatások alatt nyilvánvalóvá vált, hogy még nagyon sok lehetőséget rejt magában a téma. Így ebben a dolgozatban azt tárgyalom, hogy egyrészt hogyan és milyen könyvtárat gyűjtött össze, hogy nagybátyja hatására hogyan alakult ki olvasási szokása, hogyan ismerkedett meg a kor már akkor is elismert íróival és tudósaival, akik szintén hatással voltak ízlésére. A munkám középpontjában az 1867-ben a Magyar Tudományos Akadémia könyvtárának ajándékozott könyvgyűjtemény áll, amelynek eddig elsősorban régészeti vonatkozásai voltak ismertek. Ezt az archeológiai részt Pulszky később a Magyar Nemzeti Múzeumba helyeztette át, az azokról a kiadványokról készített jegyzékből is jól megállapítható az érdeklődési köre. A levéltári- és könyvtári kutatásoknak köszönhetően új információt sikerült megtudnom ezek hátteréről.
Másrészt kitértem Pulszky könyvtárakra kiterjedő tevékenységére: múzeumigazgatói kinevezését követően ugyanis a múzeumok és könyvtárak országos felügyelője lett. Szó esik azokról az intézkedésekről is, amelyeket ez idő alatt hozott a múzeumi és könyvtári rendszer megreformálásához, illetve melyek voltak azok a könyvgyűjtemények, amelyeknek megszerzésében közreműködött.
 



